รัฐบาล มุ่งมั่นยกระดับการต่อต้านการค้ามนุษย์อย่างต่อเนื่อง
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งการเดินหน้ายกระดับการต่อต้านการค้ามนุษย์ในไทยอย่างต่อเนื่อง กำชับกระทรวงแรงงานให้พัฒนาศักยภาพเจ้าหน้าที่ผู้ปฏิบัติงานให้มีความพร้อมต่อการป้องกันและแก้ไขปัญหาการค้ามนุษย์ด้านแรงงาน การคุ้มครองสิทธิแรงงานต่างด้าว และการบังคับใช้แรงงานหรือบริการ ตามหลักสิทธิมนุษยชนอย่างเท่าเทียมกับแรงงานไทยกระทรวงแรงงาน ส่งเสริมการพัฒนาศักยภาพเจ้าหน้าที่ ผู้ปฏิบัติงานด้านการป้องกันและแก้ไขปัญหาการค้ามนุษย์ด้านแรงงานและการบังคับใช้แรงงานหรือบริการ 22 จังหวัดชายทะเล ณ จังหวัดสุราษฎร์ธานี ได้แก่ กระบี่ จันทบุรี ฉะเชิงเทรา ชลบุรี ชุมพร ตรัง ตราด นครศรีธรรมราช นราธิวาส ปัตตานี พังงา เพชรบุรี ประจวบคีรีขันธ์ ภูเก็ต ระนอง ระยอง สงขลา สตูล สมุทรปราการ สมุทรสงคราม สมุทรสาคร และสุราษฎร์ธานีโครงการพัฒนาศักยภาพเจ้าหน้าที่ผู้ปฏิบัติงานนี้ จัดขึ้นเพื่อเตรียมความพร้อมหลังจากรัฐบาลเปิดโอกาสให้นายจ้าง สถานประกอบกิจการที่ประสบปัญหาขาดแคลนแรงงานนำแรงงานต่างด้าวที่มีสถานะไม่ถูกต้องตามกฎหมาย 4 สัญชาติ ได้แก่ ลาว กัมพูชา เมียนมา และเวียดนาม ให้ขึ้นทะเบียนและขอใบอนุญาตทำงานในประเทศไทยให้ถูกต้อง มีจุดประสงค์เพื่อให้เจ้าหน้าที่ได้มีความรู้ความเข้าใจเกี่ยวกับนโยบาย กฎหมาย ระเบียบแนวปฏิบัติที่เกี่ยวข้องกับการบังคับใช้แรงงานหรือบริการ แผนปฏิบัติการว่าด้วยกลไกการส่งต่อระดับชาติ การบริหารจัดการคดี และการช่วยเหลือคุ้มครองผู้เสียหายจากการค้ามนุษย์ และการบังคับใช้แรงงานหรือบริการ พ.ศ. 2565 มาตรฐานการปฏิบัติงาน การตรวจคัดกรองเบื้องต้นจากการบังคับใช้แรงงานหรือบริการ และการค้ามนุษย์ด้านแรงงาน รวมไปถึงแนวทางการคัดแยกผู้เสียหายจากการบังคับใช้แรงงานและการค้ามนุษย์ด้านแรงงานร่วมกับทีมสหวิชาชีพ อย่างไรก็ตาม นายกรัฐมนตรีมุ่งมั่นแก้ไขปัญหาการค้ามนุษย์ ด้วยมุ่งหวังให้เกิดผลสำเร็จอย่างเป็นรูปธรรม ส่งผลถึงผลการจัดอันดับการแก้ไขปัญหาการค้ามนุษย์ให้มีอันดับสูงขึ้น เพื่อชื่อเสียงและบทบาทของไทย